Steen Gade (SF), 2013-12-05:
Jeg ville betegne forslaget som rettidig omhu fra ministerens side.
Vi havde jo Arbejdsgruppen om hold af svin, som afleverede sin rapport i december 2010; nu er vi i december 2013.
Den anbefalede jo lige præcis, at vi skulle gennemføre det her.
Og der har også her i debatten tidligere været anvendt nogle citater fra dyrlægeforeningen, men bare for at der ikke er nogen, der er i tvivl om det, heller ikke nogen af dem, der hører det her uden for det her hus, er det ikke sådan, at dyrlægeforeningen ikke har bakket op om det her.
Det har dyrlægeforeningen bakket op om i det udvalg.
Så derfor er der jo ingen diskussion om, at det her er bedre dyrevelfærd.
Så har der været rejst en diskussion af Dansk Folkepartis ordfører om, at det er management, der er brug for.
Det er jo en af de ting, som dyrlægeforeningen skriver om.
De skriver, at der også er brug for bedre management og bedre styring osv.
Det er jo en selvfølge, det ved vi jo godt, altså at det er et af dansk landbrugs problemer i den del, der ikke går så godt – der er jo faktisk en del af dansk landbrug, der går rigtig godt – der går rigtig godt for tiden.
Børsen havde en overskrift i forgårs, der hedder »Guldregn over danske landmænd«.
Så det går rigtig godt i dele af dansk landbrug.
Men der er de dele af landbruget, hvor det ikke går godt, og vi ved godt, at en del af det handler om styring, uddannelsesniveau og management.
Derfor er det fornuftigt, synes jeg, at dyrlægeforeningen påpeger, at det skal der også til.
Ja, selvfølgelig skal der også det til, men det er jo ikke et argument imod det her.
Der har været andre, der har været inde på, hvad problemerne er dyrevelfærdsmæssigt, og jeg skal bare citere fra vores bemærkninger her fra arbejdsgruppen, som siger, at fikseringen indebærer, at der, ud over at der kan være hudskader og negativ effekt på dyrenes evne til at regulere temperatur, er negativ påvirkning af muskelstyrke, negativ sundhedsmæssig effekt på søers klove og ben, fortykning af huden, reduceret hjerte-kar-sundhed, reduceret knoglestyrke og generelt forhøjet sygelighed.
Jeg er ikke engang færdig med at citere.
Det er det, man er enig om.
Og der siger man, at et af svarene er, at man laver det her forbud mod fiksering i løbe- og kontrolafdelingen i en svinestald.
O.k., altså ingen tvivl om, at forslaget medfører bedre dyrevelfærd.
Så kommer så diskussionen, om det så er forkert at gøre det nu.
Jamen hvad er det nu, vi gør?
Vi siger her ved førstebehandlingen i december 2013, at nye stalde fra 2015 nu skal levere den her forbedring af dyrevelfærden, og så er der 20 år – 20 år – til 2035.
I 2035 skal det her være gennemført.
Så er der nogle, der mener, at det er hastværk, altså at det sker lynhurtigt, altså nærmest kommer som et lyn fra en klar himmel.
Nej, det gør det ikke, det er nemlig helt fornuftigt i forhold til et erhverv, at man giver et varsel, at man sørger for, at man bruger det her, når man laver den nye plan for de nye stalde.
Passer det så ind i erhvervsudviklingen og de problemer, der er i erhvervet?
Det er jo ikke, fordi jeg mener, der ikke er problemer i erhvervet, især fordi finansieringen er så ringe.
Erhvervet blev hårdt grebet af spekulationslyst og overbelåning osv., så det er selvfølgelig et problem.
Men det passer jo som fod i hose.
Alle ved, at fremtidens svinestalde bliver endnu større – endnu større.
Det er jo ikke noget, som vi alle sammen som første reaktion synes lige er det, vi har drømt om.
Det er jo lige netop derfor, det er rettidig omhu nu at sige: Når vi nu kommer til i de næste år at bygge meget større stalde, er det der og nu, vi skal begynde at sige, at de nye stalde skal leve op til de her krav.
Og er det så også godt, når vi skal eksportere?
Ja, selvfølgelig er det det, for det er et konkurrenceparameter i dag, men det bliver da selvfølgelig et stadig mere betydende konkurrenceparameter hos dem, der vil købe danske produkter.
For danske produkter vil jo altid skulle sælges på, at de kan noget med sundhed, noget med dyrevelfærd, noget med de måder, der er produceret på, der er bare lidt bedre end dem, vi konkurrerer med, for ellers er der jo ingen grund til at købe det hos os.
Så jeg vil sige, at de indvendinger, der har været, opfatter jeg i hvert fald ikke som særlig seriøse, og jeg opfatter det lidt, som om man er bare lidt mavesur og ikke rigtig vil være med til at lave noget, der på lang sigt forbedrer dansk landbrugs konkurrenceevne og mulighed for at udvikle sig fornuftigt.